থ্রু ট্রেনের ধাক্কায় শ্যামনগরে মৃত ৩

ওয়েব ডেস্ক : পঞ্চমীর রাতে শ্যামনগরে (Shyamnagar) ঘটে গেল ভয়াবহ দুর্ঘটনা। ট্রেনের ধাক্কায় মৃত্যু (Death) হল তিন জনের। জানা গিয়েছে, শনিবার শ্যামনগরের ২৩ নম্বর রেলগেট এলাকায় রেলগেট পারাপারের সময় থ্রু ট্রেনের ধাক্কায় প্রাণ হারান তাঁরা। ঘটনার পরেই এলাকায় চাঞ্চল্য ছড়ায়।

সূত্রের খবর, রেলগেট পারাপারের সময় থ্রু ট্রেনের ধাক্কায় (Train accident) ঘটনাস্থলেই দু’জনের মৃত্যু হয়। সেই সময় তাঁদেরকে বাঁচাতে গিয়ে আরও একজন ট্রেনের ধাক্কায় গুরুতর আহত হয়েছিলেন। তাঁকে সেখান থেকে উদ্ধার করে নিয়ে যাওয়া হয়েছিল হাসপাতালে। কিন্তু শেষ রক্ষা হয়নি।

আরও খবর : পুজোর সময় ‘ড্রাই ডে’, বন্ধ থাকছে মদের দোকান!

এক প্রত্যক্ষদর্শী জানান, রাত ১১টা নাগাদ বিকট শব্দের আওয়াজ শুনে তিনি ছুটে আসেন। তিনি দেখেন, এক পুরুষ ও মহিলার দেহ দু’দিকে পড়েছিল। অন্যদিকে একজন ফল বিক্রেতা আহত অবস্থায় পড়েছিলেন। তিনি অভিযোগ করেছেন, আহতকে উদ্ধার করে হাসপাতালে নিয়ে যাওয়ার জন্য রেলগেট খুলতে বলা হয়েছিল। কিন্তু গেট তোলা হয়নি। এর পর ওই আহতকে কোনওভাবে উদ্ধার করে হাসপাতালে নিয়ে যাওয়া হলেও শেষ রক্ষা হয়নি। যা নিয়ে ক্ষোভে ফেটে পড়েন স্থানীয়রা। অবরোধ শুরু করেন তাঁরা।

ঘটনার খবর জানতে পেরে পরে ঘটনাস্থলে আসেন রেল কর্তৃপক্ষ, আরপিএফ এবং জগদ্দল ও নোয়াপাড়া থানার পুলিশ। তাঁদের অনুরোধে অবরোধ তুলে নেন স্থানীয়রা। স্থানীয়রা অভিযোগ করেছেন, ওই রেল গেটে পর্যাপ্ত নিরাপত্তা ব্যবস্থা নেই। এই ধরণের দুর্ঘটনা আগে ঘটলেও কোনওরকম ব্যবস্থা নেওয়া হয়নি। ইতিমধ্যে এই ঘটনার তদন্ত শুরু করেছে রেল কর্তৃপক্ষ।